Mikloško, Jozef, poslanec NR SR (2012-10-16):
Vážená pani podpredsedníčka, vážení kolegovia a kolegyne, sami múdri doktori tu doteraz hovorili. Ja som teda iba doktor vied z matematiky, ale dovolím si tiež povedať pár slov k tejto každodennej téme. Viem, že najlepšie je byť zdravý. A teda o to sa snažím, doteraz celkom úspešne a všetkým to odporúčam. Prekvapil ma pojem, humánne lieky. Ja myslím, že lieky by mali byť všetky humánne. A podľa mňa nehumánne sú tie, ktoré sú zbytočné, alebo sú veľmi drahé, alebo máme za ne našu náhradu, ale predpisujeme zahraničné, čo sa tiež stáva. Niekde som čítal, že farmakologické firmy sú dnes tretím biznisom na svete. Prvé dva sú veľmi neférové, je to zbrojárstvo a drogy, a zisky farmafiriem sú na treťom mieste. Ja reprezentujem seniorov, takže ma najmä zaujíma dopad na nich. Po zákone o sociálnych službách penzistom v domovoch dôchodcov vlastne zostalo 35 eur, mnohým z nich, na lieky. Ten zákon sa, chvalabohu, zastavil a čaká sa na nový, ale iste to penzisti s priemernou penziou 365 eur nemajú ľahké. Pre mňa je nepochopiteľné, že ceny liekov každoročne kolíšu, povedal by som, celkom náhodne. V matematike sa táto metóda volá Monte Carlo metóda, raz hore, raz dole. Niektoré sú zadarmo, iné za poplatok, jedny zdražujú, iné zlacnejú, niektoré sa dajú voľne kúpiť. Ja napríklad, občas ma kopnú do žily pri futbale, musím brať potom detralex a detralex sa už dá kúpiť voľne a stojí jedna škatuľka 17,60. Takže lepšie nosiť chrániče. Mňa by zaujímalo, ako tá komisia pracuje, či je na ňu nejaký dostup lobistov, a prečo to tak kolíše, či tam zákony neviditeľné trhu alebo neviem čoho pôsobia. Aj s chemoterapikami je, si myslím, veľký až príliš veľký biznis, stále sú nové a drahšie, aj keď v štatistikách, čo sa týka predlžovania života v globále, pre onkopacientov sa to iba veľmi málo prejavuje. Ja vidím veľký biznis aj v liekoch na tlak a v liekoch na cholesterol. Niekde som čítal, že o 0,1 % sa zvýšila v Európskej únii norma pre cholesterol a koľko to prinieslo zisku farmafirmám. A na tlak, som tiež tak informovaný, že väčšina liekov sa predpisuje zbytočne, pretože tlak staršieho človeka by mal byť sto plus jeho vek, a teda nemá význam znižovať jeho horný tlak, skôr znižovať dolný tlak. A nakoľko temer všetci jeme tieto pilulky, tak nám to znižuje tlak a tým pádom nedokrvuje mozog a tým pádom v starobe to často vedie k demenciám. Veľa sa tu hovorilo o lobovaní. V Nemecku, som čítal štatistiku, že ľudia sa tam dožívajú veľmi vysokého veku, 90-roční ešte tenis hrajú, ale okolo 30 % ľudí v takomto vysokom veku trpí na demenciu, bohužiaľ. Tí, čo hrajú tenis, asi netrpia na demenciu. Veľa sa tu hovorilo o lobovaní farmafiriem. Iste nemožno im zakázať navštevovať privátnych lekárov. Počul som, že je obmedzený kontakt na štátnych lekárov, aj keď to, že sa to bude dávať na webe, je veľmi pozitívne. Vo voľnom čase, samozrejme, nikomu sa to nemôže zakázať, ale mal by byť v tom urobený poriadok. Činnosť tých lekárov sa prejaví, že boli lobovaní vtedy, keď náhle zmenia pacientovi dlho predpisovaný liek za nejaký lepší, zahraničný, ale iste aj drahší. Zákaz vernostných systémov sa mi zdá nefér. Ja tu mám kartičku, vidíte, krásnu, zelenú, zo Svätého Jura. A aj keď zakážu vernostné možnosti, tak naďalej budem tejto lekárni verný, ale myslím, že tak ako inde sú rabaty, akcie, temer všade, tak to isté by malo byť aj v lekárni. Čo keby tak raz lekáreň vyhlásila akciu, že dnes ibuprofén zadarmo, alebo zober dva a dostaneš jeden zadarmo, a tak ďalej. Keď sa zakážu vernostné systémy, navrhnem, aby to robili takto. Upozorňujemna poslednú vec, že prichádza k nám boom-orientácia na seniorov. Na Západe je to celý priemysel, ktorý sa venuje len seniorom. Majú tam podstatne lepšie penzie, čo má vplyv na výživu, vitamíny, lieky, ale aj v turistike a v mnohých iných veciach. Nedávno som bol v Rakúsku. Jedna pani sa tam sťažovala, že je to nevhodné, keď Porsche vyrábajú také nízke, lebo vždy, keď si doňho sadne, dostane hexenschuss. Takže za chvíľu to, dúfam, príde aj k nám. Eešte raz, vernostné odporúčam zanechať a obmedziť lobing, najmä na štátnych lekárov. A treba žiť zdravým životom, aby sme nemuseli chodiť ani za lekármi, ani do apatiek.